一字多意

一字多意係一種非形式謬論，指有陣時有啲字同時有幾種意思，而講緊嘢嗰個人喺一場討論入面撈亂咗呢幾個意思，搞到佢個論證有問題。

好似白馬非馬就係一個喺東方世界入面好出名嘅一字多意謬論。呢個謬論簡單啲講係噉嘅：

如果話「A 係 B」，噉 A 同 B 應該喺所有特徵上相等；
「白馬」有「白色」呢一樣「馬」冇嘅特徵；
所以白馬唔係馬。

呢一個論證查實係一個謬論，分析如下：喺包括文言文同廣東話在內嘅多種語文入面，「A 係 B」呢句嘢有至少兩個可能嘅意思－佢可以係指「A 同 B 係同一樣嘢」，又或者係指「A 係 B 嘅一種」；「白馬」同「馬」的確唔係同一樣嘢，但係「白馬」係「馬」嘅一種，即係話「白馬係馬」呢句嘢喺第一個意思上嚟講係唔合理，但係喺第二個意思上係合理嘅。喺白馬非馬呢個所謂嘅論證當中，論證嗰個人混淆咗「白馬係馬」呢句嘢嘅兩個可能意思，所以就出咗個噉嘅謬論。

一字多意呢個謬論凸顯咗一點：如果一場討論要有意思，噉討論入面涉及嘅概念應該要有咗清楚嘅定義先。

例子 
「人類」
A 君：人喺地球上經已存在咗幾百萬年喇。
B 君：噉點可能呢，世界上最老嘅人瑞都係得嗰百幾年命之嘛。

A 君講嘅「人」係指人類呢一個物種，而 B 君口中嘅「人」係指一個人類個體－兩者都係用咗「人」呢個字代表，但係係兩樣唔同嘅嘢。

謬論
 冇真正嘅蘇格蘭人
 循環推理
 合成謬誤
 搬龍門

參考 
源文：阿里士多德，κάτέγόρίά.
 Logically Fallacious - Equivocation.
 F.L. Huntley. "Some Notes on Equivocation: Comment", PMLA: Publications of the Modern Language Association of America Vol. 81, No 1, (March 1966), p.146. 
 A.E. Malloch. "Some Notes on Equivocation", PMLA: Publications of the Modern Language Association of America Vol. 81, No 1, (March 1966), pp 145–146.
Equivocation as a figure of speech
Examples of Ambiguity @ Humbug! Online.

攷 

邏輯謬論